De Havilland DH 82 Tiger Moth

**de Havilland DH 82 Tiger Moth**, er et britisk todekker skolefly konstruert av de Havilland. Det ble blant brukt av det britiske flyvåpen, Royal Air Force (RAF), som skolefly. Det forble i tjeneste hos RAF fram til 1950, da mange av flyene ble solgt til sivile eiere. Flere er fortsatt i bruk som veteranfly.

## Historie og utvikling

Prototypen av Tiger Moth var utviklet fra de Havilland DH 60 Gipsy Moth. Den hadde en de Havilland Gipsy III 120 hk motor og fløy første gang 26. oktober 1931. RAF bestilte 35 **Tiger Moth I** som fikk betegnelsen **DH 60T**. En påfølgende ordre på 50 fly, utstyrt med de Havilland Gipsy Major I 130 hk motor, fikk betegnelsen **DH 82A Tiger Moth II**.

Tiger Moth ble tatt i bruk av RAFs Central Flying School i februar 1932. Ved utbruddet av  andre verdenskrig hadde RAF 500 eksemplarer av flyet og et stort antall sivile fly ble rekvirert for å møte behovet for treningsfly.

Ved krigens slutt hadde mer enn 7&nbsp;000 Tiger Moth blitt bygget; 4&nbsp;005 Tiger Moth II ble bygget i løpet av krigen for RAF. Nesten halvparten ble bygget av Morris Motor Company. Ytterligere 151 ble bygget i Norge, Sverige og Portugal, og 2&nbsp;949 ble bygget i andre land i Det britiske samveldet. Canada bygget 200 Tiger Moth for USAs luftvåpen som gav det betegnelsen **PT-24**.

I jordbruksland som New Zealand og Sør-Afrika ble Tiger Moth ombygget til landbruksformål for spredning av kunstgjødsel og insektsmidler. Dette innebar at passasjerplassen måtte vike for en beholder med kunstgjødsel eller insektsmiddel. Senere ble Tiger Moth erstattet med mer moderne og hensiktsmessige maskiner. De overflødige Tiger Moth ble solgt til flyentusiaster.

Det ble også bygget en radiostyrt versjon av Tiger Moth II til bruk som målfly. Flyet slepte etter seg en seildukspose i en lang line slik at luftvernartilleriet kunne drive skyteøvelser mot denne.

## Galleri

## Spesifikasjoner

* **Besetning:** 2 (instruktør og elev)
* **Lengde:** 7,34m
* **Vingespenn:** 8,94m
* **Høyde:** 2,68m
* **Vingeflate:** 22,2  m²
* **Tomvekt:**   506&nbsp;kg
* **Vekt lastet:** 828&nbsp;kg
* **Motor:** 1 de Havilland Gipsy Major 4-sylindret, 130 hk (100&nbsp;kW)

## Ytelse

* **Toppfart:** 175&nbsp;km/t ved 300 m
* **Rekkevidde:** 486&nbsp;km
* **Marsjhøyde:** 4&nbsp;145 m

## Sammenlignbare fly

* Boeing-Stearman Kaydet
* Bücker Bü 131 Jungmann
* Fleet Finch
* Focke-Wulf Fw 44
* Gotha Go 145
* Stampe SV.4
* Polikarpov Po-2

## Tiger Moth i Norge

37 Tiger Moth og 10 Standard (Metal) Moth-varianter ble bygget på lisens ved flyfabrikken på Kjeller i perioden 1928 til 1940. Av i alt 13 DH60M fra Kjeller ble seks solgt til Widerøes Flyveselskap som benyttet flytypen i årene 1935&ndash;39. I 2016 ble arbeidet med gjenoppbygging av en DH60M fullført av Kjeller Flyhistoriske Forening. Vraket av denne 1929-modellen ble kjøpt fra Australia i 2006 (ex VH-UKC c/n 711, nå LN-KFM) og den fremstår nå som i fabrikkny stand etter å ha vært lagret helt siden et havari i mai 1930. Dette blir da det eldste flyvende flyet i Norge. 

Det finnes i tillegg fem luftdyktige Tiger Moth i Norge; LN-MAX, LN-BDM, LN-KFT (alle tre grønne), LN-KAY (sølv) og LN-ADC (rød og sølv). Alle fem har base på Kjeller flyplass.

LN-MAX 127 og LN-BDM 145 eies og opereres av NRF Veteranflygruppen – som er i idrettsallianse med Nedre Romerike Flyklubb (NRFK).

LN-KFT 189 er eneste Kjellerbygde Tiger Moth som er luftdyktig i Norge. Det ble gjenoppbygd i perioden 1997–2006 av Kjeller Flyhistoriske Forening (KFF).

LN-KAY 171 hadde første flygning på 20 år i 2015 etter gjenoppbygging på Skedsmokorset. Flyet ble samme år fløyet tur/retur Kjeller til Woburn Abbey i England.

LN-VYG er en havarert Tiger Moth på Rygge. Flyet kan gjenoppbygges.

Kjellerbygde Tiger Moth merket 151 i Hærens flyvåpen som i nærmere 30 år var utstilt ved Forsvarsmuseet på Akershus festning er flyttet for å gi plass til andre utstillinger. Flyet eies av Flyhistorisk Museum, Sola og er for tiden ikke utstilt.

Luftforsvarsmuseet i Bodø har en Tiger Moth merket 141 utstilt. Dette er et britisk fly som aldri har vært brukt av Hærens flyvåpen før annen verdenskrig.

## Eksterne lenker
* 
* Veteranflygruppen i Nedre Romerike Flyklubb (NRFV)
* Flydagen på Kjeller